BOLALARNING SAN’AT VA MADANIYAT SOHASIDAGI QOBILIYAT HAMDA IQTIDORINI BARVAQT ANIQLASh, RIVOJLANTIRISh BILAN ShUG‘ULLANADIGAN NODAVLAT TAShKILOTLARNI RAG‘BATLANTIRISh ChORA-TADBIRLARI TO‘G‘RISIDA

O‘zbekiston Respublikasi Prezidentining 2008-yil 29-fevraldagi PQ-805-son qarori bilan tasdiqlangan “Yoshlar yili” Davlat dasturi ijrosini ta’minlash, bolalarning san’at va madaniyat sohasidagi qobiliyat hamda iqtidorini barvaqt aniqlash, rivojlantirish borasida respublikamizda faoliyat yuritayotgan nodavlat tashkilotlarni har tomonlama qo‘llab-quvvatlash, ularning mazkur yo‘nalishda amalga oshirgan ishlarini targ‘ib etish hamda rag‘batlantirish maqsadida Vazirlar Mahkamasi qaror qiladi:
 1. O‘zbekiston Respublikasi Madaniyat va sport ishlari vazirligi, Xalq ta’limi vazirligi, Oliy va o‘rta maxsus ta’lim vazirligi, O‘zbekiston Badiiy akademiyasi, ijodiy uyushmalar va jamoatchilikning bolalarning san’at va madaniyat sohasidagi qobiliyat hamda iqtidorini barvaqt aniqlash, rivojlantirish bilan shug‘ullanadigan nodavlat tashkilotlarni rag‘batlantirish haqidagi takliflari ma’qullansin.
 2. Quyidagilar:
 Bolalarning san’at va madaniyat sohasidagi qobiliyat hamda iqtidorini barvaqt aniqlash, rivojlantirish bilan shug‘ullanadigan nodavlat tashkilotlarni rag‘batlantirish to‘g‘risidagi nizom 1-ilovaga;
 Bolalarning san’at va madaniyat sohasidagi qobiliyat hamda iqtidorini barvaqt aniqlash, rivojlantirish bilan shug‘ullanadigan nodavlat tashkilotlarning yil davomidagi faoliyatini o‘rganish bo‘yicha Kengash tarkibi 2-ilovaga muvofiq tasdiqlansin.
 3. Bolalarning san’at va madaniyat sohasidagi qobiliyat hamda iqtidorini barvaqt aniqlash, rivojlantirish bilan shug‘ullanadigan nodavlat tashkilotlarning yil davomidagi faoliyatini o‘rganish bo‘yicha Kengash qaroriga muvofiq, O‘zbekiston Respublikasi Madaniyat vazirligi tomonidan har yili nodavlat tashkilotlarni rag‘batlantirish marosimi tashkil etilsin. 
 Mazkur marosimni tashkil etish va o‘tkazishda O‘zbekiston Respublikasi Oliy va o‘rta maxsus ta’lim vazirligi, Xalq ta’limi vazirligi, O‘zbekiston Badiiy akademiyasi, Yoshlar ittifoqi Markaziy Kengashi hamda homiy tashkilotlar qatnashishi belgilab qo‘yilsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R. Qosimov zimmasiga yuklansin.
 1. Ushbu Nizom bolalarning san’at va madaniyat sohasidagi qobiliyat hamda iqtidorini barvaqt aniqlash, rivojlantirish bilan shug‘ullanadigan nodavlat tashkilotlarni (keyingi o‘rinlarda “nodavlat tashkilotlar” deb ataladi) rag‘batlantirishga qaratilgan tanlovni o‘tkazish tartibini belgilaydi.
 2. Mazkur tanlov O‘zbekistonda bolalarning san’at va madaniyat sohasidagi qobiliyat hamda iqtidorini barvaqt aniqlash, rivojlantirish bilan shug‘ullanadigan nodavlat tashkilotlarni har tomonlama qo‘llab-quvvatlash, ularning mazkur yo‘nalishda amalga oshirgan ishlarini targ‘ib etish hamda rag‘batlantirish va shu orqali iqtidorli bolalarning namunali ta’lim olishi, o‘z ustida ishlashi uchun zarur sharoitlar yaratilishi jarayoniga nodavlat tashkilotlarni yanada kengroq jalb etishga erishish maqsadida o‘tkaziladi.
 3. Tanlov har yil yakunida Bolalarning san’at va madaniyat sohasidagi qobiliyat hamda iqtidorini barvaqt aniqlash, rivojlantirish bilan shug‘ullanadigan nodavlat tashkilotlarning yil davomidagi faoliyatini o‘rganish bo‘yicha Kengash (keyingi o‘rinlarda “Kengash” deb ataladi) tomonidan belgilangan muddatda o‘tkaziladi.
 4. Mazkur tanlovda O‘zbekiston Respublikasida faoliyat ko‘rsatayotgan nodavlat tashkilotlar ishtirok etadi.
 5. Tanlov nodavlat tashkilotlar o‘rtasida g‘oliblikka nomzodlarni aniqlashdan boshlanadi. 
 Nomzodlar quyidagi nominatsiyalar bo‘yicha aniqlanadi:
 yilning eng faol nodavlat tashkiloti;
 O‘zbekiston yoshlari iste’dodining kashfiyotchisi;
 yilning eng yaxshi madaniyat va san’at targ‘ibotchisi.
 6. Kengash nomzodlar orasidan g‘oliblarni aniqlab, bu haqda qaror qabul qiladi.
 7. Kengash qarori asosida aniqlangan g‘oliblarni taqdirlash marosimi O‘zbekiston davlat konservatoriyasining katta zalida o‘tkaziladi. Konservatoriya katta zalining foyesida tasviriy san’at va xalq amaliy san’ati sohasidagi eng iqtidorli bolalarning ijodiy ishlari ko‘rgazmasi tashkil etiladi. 
 Katta zal sahnasida iqtidorli bolalar va jamoalarning cholg‘u ijrochiligi, xonandalik, raqs va boshqa yo‘nalishdagi ijrolaridan iborat maxsus konsert dasturi namoyish etiladi.
 8. Tanlovda g‘olib chiqqan nodavlat tashkilotlar O‘zbekiston Respublikasi Madaniyat vazirligi, Oliy va o‘rta maxsus ta’lim vazirligi, Xalq ta’limi vazirligi, O‘zbekiston Badiiy akademiyasi va Yoshlar ittifoqi Markaziy Kengashi tomonidan sertifikat hamda har bir nominatsiya bo‘yicha bazaviy hisoblash miqdorining 50 baravari miqdoridagi maxsus sovg‘alar bilan taqdirlanadi.
 9. Mazkur tanlovda respublikada faoliyat ko‘rsatayotgan davlat tashkilotlari va nodavlat tashkilotlar homiylik qilishlari, yangi nominatsiyalar bo‘yicha o‘z sovg‘alarini taqdim etishlari mumkin.
 10. Taqdirlash marosimi O‘zbekiston Milliy teleradiokompaniyasida, “O‘zbekiston adabiyoti va san’ati” gazetasida va boshqa ommaviy axborot vositalarida keng yoritiladi.
 11. Tanlovni o‘tkazish bilan bog‘liq xarajatlar O‘zbekiston Respublikasi Madaniyat vazirligi, Oliy va o‘rta maxsus ta’lim vazirligi, Xalq ta’limi vazirligi, O‘zbekiston Badiiy akademiyasi va Yoshlar ittifoqi Markaziy Kengashi tomonidan teng ulushlarda qoplanadi.